Seun (7) ernstig beseer ná voertuig hom sleepArgieffoto ŉ Sewejarige seun het ernstige beserings opgedoen nadat hy Woensdagmiddag deur ŉ voertuig in Howick West in KwaZulu-Natal raakgery en ŉ ent onder die voertuig saamgesleep is. Russel Meiring, woordvoerder van ER24, het gesê met paramedici se aankoms op die toneel het omstanders hulle na ŉ nabygeleë skool gelei waarheen hulle die seun vroeër geneem het. Omstanders het die seun glo onder die motor uitgetrek nadat hy raakgery is. Paramedici het die seun ondersoek en gevind dat hy ernstige beserings aan sy kop en albei bene opgedoen het. “Die seun was in ŉ ernstige toestand. Paramedici het hom behandel en onder meer medikasie vir pyn gegee, voordat hy deur ŉ ander ambulansdiens en ŉ ER24-paramedikus na ŉ nabygeleë private hospitaal geneem is,” het Meiring gesê. Hy het gesê die bestuurder van die voertuig was nie beseer nie. Die voorval sal deur die plaaslike owerhede ondersoek word.